b'\n_START_ARTICLE_\nLinia \xc3\x81rp\xc3\xa1d\n_START_PARAGRAPH_\nLinia \xc3\x81rp\xc3\xa1d (\xc3\xaen limba maghiar\xc4\x83 \xc3\x81rp\xc3\xa1d vonal) a reprezentat un ansamblu de lucr\xc4\x83ri de fortifica\xc8\x9bii realizat \xc3\xaen Carpa\xc8\x9bii Orientali \xc3\xaen perioada celui de al Doilea R\xc4\x83zboi Mondial, \xc3\xaen principal de c\xc4\x83tre Ungaria horthyst\xc4\x83. Scopul acestei linii a fost acela de a realiza ap\xc4\x83rarea Transcarpatiei \xc8\x99i Transilvaniei de Nord, dinspre est. Linia, edificat\xc4\x83 \xc3\xaen perioada 1940-1944 conform specifica\xc8\x9biilor teoriei ap\xc4\x83r\xc4\x83rii flexibile a generalului Teofil H\xc3\xa1rosy, a fost dep\xc4\x83\xc8\x99it\xc4\x83 \xc3\xaen luna octombrie 1944 de c\xc4\x83tre Armata Ro\xc8\x99ie._NEWLINE_Numele ei a fost dat dup\xc4\x83 cel al dinastiei arpadiene maghiare \xc8\x99i s-a \xc3\xaentins din pasul Ujok (actual situat \xc3\xaen Ucraina) p\xc3\xa2n\xc4\x83 \xc3\xaen  pasul Oituz din Rom\xc3\xa2nia. Ast\xc4\x83zi, fostul ei traseu geografic este \xc3\xaemp\xc4\x83r\xc8\x9bit \xc3\xaentre Ucraina \xc8\x99i Rom\xc3\xa2nia, al\xc4\x83turi de Slovacia \xc8\x99i \xc3\xaen mai mic\xc4\x83 m\xc4\x83sur\xc4\x83, de Polonia. _NEWLINE_\xc3\x8en por\xc8\x9biunea nordic\xc4\x83, aflat\xc4\x83 \xc3\xaen zona mun\xc8\x9bilor Be\xc8\x99kizi \xc8\x99i a Mun\xc8\x9bilor Maramure\xc8\x99ului, linia principal\xc4\x83 a fost \xc3\xaent\xc4\x83rit\xc4\x83 \xc3\xaen timpul r\xc4\x83zboiului de dou\xc4\x83 pozi\xc8\x9bii fortificate avansate. Cea mai \xc3\xaendep\xc4\x83rtat\xc4\x83 a fost Pozi\xc8\x9bia Hunyadi (\xc3\xaen limba maghiar\xc4\x83 Hunyadi-\xc3\xa1ll\xc3\xa1s), care \xc3\xaenchidea drumurile care duceau spre versan\xc8\x9bii estici ai Be\xc8\x99kizilor \xc8\x99i ai Mun\xc8\x9bilor Maramure\xc8\x99ului, la intrarea \xc3\xaen v\xc4\x83i. Cea mai apropiat\xc4\x83 a fost Pozi\xc8\x9bia Sf\xc3\xa2ntul L\xc3\xa1szl\xc3\xb3 (\xc3\xaen limba maghiar\xc4\x83 Szent L\xc3\xa1szl\xc3\xb3-\xc3\xa1ll\xc3\xa1s). Aceasta a fost g\xc3\xa2ndit\xc4\x83 ca linie de repliere pentru \xc3\xaenchiderea direc\xc8\x9biilor de acces din Be\xc8\x99kizii estici \xc8\x99i Mun\xc8\x9bii Maramure\xc8\x99ului, \xc3\xaen zona grani\xc8\x9bei ungare a acelor timpuri, spre punctele de trecere ale Liniei \xc3\x81rp\xc3\xa1d. _NEWLINE_\xc3\x8en spatele ei, \xc3\xaen \xc8\x9ainutul Secuiesc, a fost g\xc3\xa2ndit\xc4\x83 o pozi\xc8\x9bie fortificat\xc4\x83 circular\xc4\x83.\n_START_SECTION_\nConstruc\xc8\x9bia propriuzis\xc4\x83\n_START_PARAGRAPH_\nDup\xc4\x83 c\xc4\x83derea liniilor Maginot \xc8\x99i Metaxas, o comisie maghiar\xc4\x83 a evaluat experien\xc8\x9ba german\xc4\x83 \xc3\xaen ceea ce prive\xc8\x99te fortifica\xc8\x9biile. Potrivit recenziilor f\xc4\x83cute de comisie, bunc\xc4\x83rurile de tip Magiont \xc8\x99i Siegfried aveu multe puncte slabe. Prizele de aer \xc8\x99i deschiderile puteau fi distruse de echipe mici de geni\xc8\x99ti infiltrate, bunc\xc4\x83rele \xc3\xaen sine erau prea mari (din punct de vedere al camuflajului \xc8\x99i al costurilor) \xc8\x99i puteau fi orbite de ecrane mici de fum concentrate, pe deasupra necesit\xc3\xa2nd resurse umane mari pentru operare. De asemenea, \xc3\xaen timp ce Linia Mannerheim a dovedit c\xc4\x83 liniile de ap\xc4\x83rare flexibile sunt aproape imune la echipele mici de geni\xc8\x99ti \xc8\x99i la ecranele mici de fum, la Sedan, un grup german de geni\xc8\x99ti a reu\xc8\x99it s\xc4\x83 dep\xc4\x83\xc8\x99easc\xc4\x83 ap\xc4\x83rarea principal\xc4\x83 \xc3\xaen 41 de minute._NEWLINE_Construc\xc8\x9bia propriuzis\xc4\x83 a liniei, a \xc3\xaenceput \xc3\xaen anul 1940.  Dat fiind c\xc4\x83 reprezenta linia principal\xc4\x83, Linia \xc3\x81rp\xc3\xa1d a concentrat principalul efort, de construire. _NEWLINE_\xc3\x8en zona de nord \xc8\x99i de est a Transilvaniei, constru\xc8\x9bia fortifica\xc8\x9biilor a fost asigurat\xc4\x83 de c\xc4\x83tre noua administra\xc8\x9bie maghiar\xc4\x83 prin intermediul deta\xc8\x99amentelor de munc\xc4\x83 for\xc8\x9bat\xc4\x83, formate din rom\xc3\xa2ni \xc8\x99i evrei. De asemenea, concentra\xc8\x9bi \xc3\xaen lag\xc4\x83re militare de munc\xc4\x83 din estul statului ungar, membrii de sex masculin ai popula\xc8\x9biei rome au servit \xc3\xaen 1944 la edificarea fortifica\xc8\x9biilor liniei de ap\xc4\x83rare._NEWLINE_\xc2\xa0\xc2\xa0\xc2\xa0Vezi \xc8\x99i articolul:\xc2\xa0 Serviciul Muncii \xc3\xaen Ungaria \xc3\xaen cel de-al Doilea R\xc4\x83zboi Mondial._NEWLINE_Datorit\xc4\x83 lipsei de fonduri, aproape nici una dintre fort\xc4\x83re\xc8\x9be nu a ajuns s\xc4\x83 fie finalizat\xc4\x83, la momentul \xc3\xaen care linia a trebuit s\xc4\x83 fie opera\xc8\x9bional\xc4\x83. Cele mai multe dintre ele aveau \xc3\xaen mod semnificativ mai pu\xc8\x9bin\xc4\x83 for\xc8\x9b\xc4\x83 uman\xc4\x83, s\xc3\xa2rm\xc4\x83 ghimpat\xc4\x83, arme de foc \xc8\x99i armament greu dec\xc3\xa2t standardul care fusese prev\xc4\x83zut \xc3\xaen specifica\xc8\x9biile oficiale (cu o medie de finalizare de 60-80% la momentul respectiv). O serie de ad\xc4\x83posturi au fost pur \xc8\x99i simplu substituite cu l\xc4\x83ca\xc8\x99uri individuale de tragere, iar c\xc3\xa2teva dintre fort\xc4\x83re\xc8\x9be nu aveau \xc8\x99an\xc8\x9buri antitanc. \xc3\x8en cazul a dou\xc4\x83 dintre fort\xc4\x83re\xc8\x9be, mai pu\xc8\x9bin de 50\xc2\xa0% din munca de construc\xc8\x9bie a fost executat\xc4\x83. Cel mai mare deficit a fost \xc3\xaen ceea ce prive\xc8\x99te dotarea cu grenade \xc8\x99i armament antitanc; astfel, fort\xc4\x83re\xc8\x9bele nu au primit niciodata tunuri antitanc cu un calibru de peste 47 mm. Cele mai multe dintre ele au primit doar trei sau mai pu\xc8\x9bine tunuri antitanc \xc3\xaenvechite de tipul Pak 36, cu calibrul de 37 mm. \xc3\x8en spe\xc8\x9b\xc4\x83, companiile maghiare de paz\xc4\x83 a frontierei au fost de fapt unit\xc4\x83\xc8\x9bile cu aproape cea mai slab\xc4\x83 dotare din \xc3\xaentreaga armat\xc4\x83 a Ungariei. Ele au fost echipate cu tunuri vechi iugoslave \xc8\x99i armament \xc3\xaenvechit, r\xc4\x83mas din Primul R\xc4\x83zboi Mondial. \xc3\x8en pofida acestei situa\xc8\x9bii, fort\xc4\x83re\xc8\x9bele au fost bine concepute s\xc4\x83 s-au dovedit a fi surprinz\xc4\x83tor de eficace.\n_START_SECTION_\nLinia Hunyadi\n_START_PARAGRAPH_\nLinia Hunyadi, a urm\xc4\x83rit traseul punctelor \xc3\xaenalte de pe dealurile de la poalele mun\xc8\x9bilor \xc8\x99i a constat dintr-o serie de puncte \xc3\xaent\xc4\x83rite \xc3\xaenconjurate de s\xc3\xa2rm\xc4\x83 ghimpat\xc4\x83 \xc8\x99i bazate pe existen\xc8\x9ba unor bunc\xc4\x83re de lemn \xc3\xaengropate \xc3\xaen p\xc4\x83m\xc3\xa2nt. Existau \xc8\x99i \xc8\x99an\xc8\x9buri antitanc._NEWLINE_Punctele respective, erau ocupate de subunit\xc4\x83\xc8\x9bi de m\xc4\x83rimea unei companii sau a unui batalion.\n_START_SECTION_\nLinia Sf\xc3\xa2ntul L\xc3\xa1szl\xc3\xb3\n_START_PARAGRAPH_\nA urm\xc4\x83rit vechea grani\xc8\x9b\xc4\x83 ungaro-polonez\xc4\x83 \xc8\x99i a fost realizat\xc4\x83 pe crestele mun\xc8\x9bilor, \xc3\xaentre Linia Hunyadi \xc8\x99i linia principal\xc4\x83. A inclus multe pozi\xc8\x9bii preexistente realizate \xc3\xaen Primul R\xc4\x83zboi Mondial, inclusiv tran\xc8\x99ee. Deoarece scopul ei era doar acela de a bloca inamicul pentru a acoperi replierea pe linia principal\xc4\x83, nu i s-au ad\xc4\x83ugat multe lucr\xc4\x83ri noi._NEWLINE_Linia a fost ocupat\xc4\x83 de c\xc4\x83tre subunit\xc4\x83\xc8\x9bi de dimensiunea unui batalion.\n_START_SECTION_\nLinia principal\xc4\x83\n_START_PARAGRAPH_\nConform lui J\xc3\xa1nos J\xc3\xb3zsef Szab\xc3\xb3, linia principal\xc4\x83 a constat dintr-o serie de 99 de puncte \xc3\xaent\xc4\x83rite, fiecare cu 15-20 de bunc\xc4\x83re. Fiecare din aceste 99 de puncte \xc3\xaent\xc4\x83rite a fost deservit\xc4\x83 de c\xc3\xa2tre o companie de fort\xc4\x83rea\xc8\x9b\xc4\x83, de p\xc3\xa2n\xc4\x83 la 300 de oameni. Acestea blocau accesul pe v\xc4\x83ile \xc3\xaenguste sau la nivelul trec\xc4\x83torilor, fiind pozi\xc8\x9bionate pe flancurile de deal la 1 km distan\xc8\x9b\xc4\x83 sau chiar mai mult. Au fost astfel construite din beton armat 759 de bunc\xc4\x83re \xc8\x99i 394 de pozi\xc8\x9bii de tragere s\xc4\x83pate \xc3\xaen p\xc4\x83m\xc3\xa2nt. Au fost s\xc4\x83pa\xc8\x9bi aproximativ 400 de km de tran\xc8\x99ee \xc8\x99i \xc8\x99an\xc8\x9buri \xc8\x99i au fost construite obstacole antitanc \xc8\x99i antipersonal \xc3\xaen lungime de aproximativ 135 de km._NEWLINE_Numai una singur\xc4\x83 dintre fort\xc4\x83re\xc8\x9be a constat dintr-un sistem de bunc\xc4\x83re edificate pe scar\xc4\x83 larg\xc4\x83, toate celelalte fortifica\xc8\x9bii const\xc3\xa2nd din bunc\xc4\x83re ne-lupt\xc4\x83toare, cu o suprafa\xc8\x9b\xc4\x83 mai mic\xc4\x83 de 8x8 m\xc2\xb2. Deoarece metoda impunea un aliniament \xc3\xaen mod definitoriu raportat la teren, nu exist\xc4\x83 un aspect standard, fiecare fort\xc4\x83rea\xc8\x9b\xc4\x83 fiind unic\xc4\x83. Acest fapt a sporit eficien\xc8\x9ba ap\xc4\x83r\xc4\x83rii, deoarece nu era posibil s\xc4\x83 fie \xc3\xaenf\xc3\xa2nte diferite v\xc3\xb6lgyz\xc3\xa1r-e, prin adoptarea unei metodologii uniforme._NEWLINE_Au fost amplasate mine antipersonal \xc8\x99i re\xc8\x9bele de s\xc3\xa2rm\xc4\x83 ghimpat\xc4\x83. Una dintre pozi\xc8\x9bii a fost ap\xc4\x83rat\xc4\x83 de o re\xc8\x9bea de s\xc3\xa2rm\xc4\x83 electrificat\xc4\x83 , alimentat\xc4\x83 de 2 generatoare (eficacitatea acestui tip de obstacol fiind chestionabil\xc4\x83). Construc\xc8\x9biile de ap\xc4\x83rare antitanc au inclus din\xc8\x9bi de dragon \xc8\x99i \xc8\x99ine metalice \xc3\xaenglobate vertical, \xc3\xaen beton. Au fost amplasate de asemenea, mine antitanc._NEWLINE_\xc3\x8en spatele liniei, la o distan\xc8\x9b\xc4\x83 de 5-10 km a fost edificat\xc4\x83 o a doua linie, secundar\xc4\x83. De asemenea, \xc3\xaen spatele liniei principale, \xc3\xaen \xc8\x9ainutul Secuiesc, a fost g\xc3\xa2ndit\xc4\x83 o pozi\xc8\x9bie fortificat\xc4\x83 circular\xc4\x83.\n_START_SECTION_\nStructura unei fort\xc4\x83re\xc8\x9be tipice\n_START_PARAGRAPH_\nPe Linia \xc3\x81rp\xc3\xa1d se g\xc4\x83seau 29 de fort\xc4\x83re\xc8\x9be ( \xc3\xaen maghiar\xc4\x83 v\xc3\xb6lgyz\xc3\xa1r). O astfel de fort\xc4\x83rea\xc8\x9b\xc4\x83 era operat\xc4\x83 de c\xc4\x83tre o companie de cetate, format\xc4\x83 din 200-300 de solda\xc8\x9bi. Spre compara\xc8\x9bie, o zon\xc4\x83 defensiv\xc4\x83 de dimensiuni similare de la nivelul Liniei Maginot era operat\xc4\x83 de o for\xc8\x9b\xc4\x83 de dimensiunea unei divizii._NEWLINE_Trupele companiei erau distribuite \xc3\xaen 3-4 sectoare circulare independente, \xc3\xaen subunit\xc4\x83\xc8\x9bi de m\xc4\x83rimea unui pluton, dotate fiecare cu c\xc3\xa2te dou\xc4\x83 pu\xc8\x99ti-mitraliere \xc8\x99i c\xc3\xa2teva pistoale-mitraliere. Fiecare dintre grupele de solda\xc8\x9bi, precum \xc8\x99i fiecare pies\xc4\x83 de armament greu, aveau propriul ad\xc4\x83post._NEWLINE_Un pluton avea la dispozi\xc8\x9bie trei sau mai multe inele concentrice de tran\xc8\x99ee \xc8\x99i c\xc3\xa2teva ad\xc4\x83posturi blindate, \xc3\xaenconjurate de o zon\xc4\x83 cu obstacole anti-personal av\xc3\xa2nd o l\xc4\x83\xc8\x9bime de 30-50 m. Sectoarele independente erau interconectate de tran\xc8\x99ee de comunica\xc8\x9bie \xc8\x99i de linii telefonice. Fort\xc4\x83rea\xc8\x9ba avea armele grele concentrate, \xc3\xaen zonele cele mai vulnerabile. \xc3\x8en mod tipic, o fort\xc4\x83rea\xc8\x9b\xc4\x83 era dotat\xc4\x83 cu patru mitraliere grele, \xc3\xaentre dou\xc4\x83 \xc8\x99i patru tunuri antitanc cu calibrul de 37 sau 40 mm \xc8\x99i c\xc3\xa2teva mortiere. Toate acestea erau operate de pe pozi\xc8\x9bii de artilerie, cu \xc3\xaent\xc4\x83rituri de lemn \xc8\x99i p\xc4\x83m\xc3\xa2nt. \xc3\x8en partea din spate se g\xc4\x83seau \xc3\xaentre dou\xc4\x83 \xc8\x99i patru cazemate cu mitraliere, bine camuflate, pentru cazul \xc3\xaen care ar fi venit vreun atac din direc\xc8\x9bia respectiv\xc4\x83. Fort\xc4\x83rea\xc8\x9ba avea de asemenea un bunc\xc4\x83r de comand\xc4\x83, un punct medical, c\xc3\xa2teva ad\xc4\x83posturi blindate pentru muni\xc8\x9bie \xc8\x99i echipament, o mic\xc4\x83 grup\xc4\x83 de ingineri (echipat\xc4\x83 cu mine \xc8\x99i arunc\xc4\x83tor de fl\xc4\x83c\xc4\x83ri), precum \xc8\x99i o buc\xc4\x83t\xc4\x83rie. \xc3\x8entreaga fort\xc4\x83rea\xc8\x9b\xc4\x83 era \xc3\xaenconjurat\xc4\x83 de dou\xc4\x83 sau mai multe \xc8\x99an\xc8\x9buri antitanc \xc3\xaen form\xc4\x83 de \xe2\x80\x9eV\xe2\x80\x9d sau \xe2\x80\x9eU\xe2\x80\x9d ori de pere\xc8\x9bi antitanc, de c\xc3\xa2mpuri minate \xc8\x99i de obstacole naturale (de exemplu, pov\xc3\xa2rni\xc8\x99uri sau pante abrupte); astfel, nu exista  posibilitate ca tancurile s\xc4\x83 se poat\xc4\x83 apropia de fort\xc4\x83rea\xc8\x9b\xc4\x83._NEWLINE_At\xc3\xa2t solda\xc8\x9bii c\xc3\xa2t \xc8\x99i armamentul greu aveau trei sau mai multe pozi\xc8\x9bii deschise de tragere conectate prin tran\xc8\x99ee, pentru a face dificil\xc4\x83 men\xc8\x9binerea lor sub foc. Bunc\xc4\x83rele de beton erau adesea numai cu rol de ad\xc4\x83posturi, fiind necesare doar \xc3\xaen cazul \xc3\xaen care pozi\xc8\x9bia ar fi fost supus\xc4\x83 unui bombardament de artilerie. Doar cazematele dotate cu mitraliere aveau fante. De asemenea, cazematele pentru mitraliere \xc8\x99i tunuri erau \xc3\xaen mod particular bine camuflate \xc8\x99i aproape toate aveau posibilitatea de a executa foc \xc3\xaen lateral, pentru a ap\xc4\x83ra obstacolele antitanc \xc3\xaempotriva geni\xc8\x99tilor; de aceea, nici un adintre acestea  nu era menit\xc4\x83 s\xc4\x83 execute foc direct c\xc4\x83tre inamic. Nefiind expuse tragerilor directe ale artileriei inamice, pere\xc8\x9bii acestor construc\xc8\x9bii puteau fi mult mai sub\xc8\x9biri dec\xc3\xa2t cele ale celor de tip Maginot, ceea ce a f\xc4\x83cut necesar\xc4\x83 folosirea unei cantit\xc4\x83\xc8\x9bi mai mici de beton, raportat\xc4\x83 per kilometru, comparativ cu alte linii. Pu\xc8\x9bine tipuri de cl\xc4\x83diri de pe linia \xc3\x81rp\xc3\xa1d au fost construite dup\xc4\x83 planuri unificate, principalele modele fiind: cazemata pentru mitralier\xc4\x83 grea (4.6 x 4.6 m), cazemata pentru mitralier\xc4\x83 u\xc8\x99oar\xc4\x83 (1.2 x 1.2 m), ad\xc4\x83postul cu acoperi\xc8\x99 rotunjit pentru o grup\xc4\x83 (5 x 4 m), ad\xc4\x83postul pentru tun sau mortier (7x4 m), bunc\xc4\x83rul de comand\xc4\x83 (6 x 4 m), bunc\xc4\x83rul medical (7 x 4 m), postul de observare (1,2 x 1,2m), din\xc8\x9bii de dragon.\n_START_SECTION_\nPremise\n_START_PARAGRAPH_\nRom\xc3\xa2nia \xc8\x99i Ungaria au avut un rol critic \xc3\xaen ap\xc4\x83rarea perimetrului Reichului \xc3\xaen anul 1944, nu numai ca urmare a asigur\xc4\x83rii petrolului necesar Germaniei precum \xc8\x99i ca urmare a faptului c\xc4\x83 prin intermediul lor, Germania domina Peninsula Balcanic\xc4\x83, ci \xc8\x99i prin faptul c\xc4\x83 \xc3\xaempreun\xc4\x83 cu statul marionet\xc4\x83 slovac au de\xc8\x9binut pe teritoriul lor bariera natural\xc4\x83 a Carpa\xc8\x9bilor, capabil\xc4\x83 s\xc4\x83 asigure un perimetru defensiv dinspre nord \xc3\xaempotriva trupelor sovietice, \xc3\xaen condi\xc8\x9biile \xc3\xaen care acestea urmau s\xc4\x83 ajung\xc4\x83 \xc3\xaen c\xc3\xaempia polonez\xc4\x83. Astfel, \xc3\xaen timp ce trupele rom\xc3\xa2ne urmau s\xc4\x83 asigure cu sprijinul celor germane defensiva Liniei Carol, edificat\xc4\x83 la vechea frontier\xc4\x83 \xc3\xaen partea de est \xc3\xaenainte de r\xc4\x83zboi, precum \xc8\x99i a propriilor trec\xc4\x83tori, Armata I Ungar\xc4\x83 a ocupat p\xc4\x83r\xc8\x9bial Transilvania \xc8\x99i Rutenia Subcarpatic\xc4\x83, amelior\xc3\xa2ndu-le \xc3\xaen acest timp capacitatea de ap\xc4\x83rare._NEWLINE_La mijlocul lunii martie \xc3\xaens\xc4\x83, trupele germane au ocupat Ungaria \xc8\x99i armata \xc8\x9b\xc4\x83rii a fost pus\xc4\x83 sub autoritatea militar\xc4\x83 a Reichului. Armata I Ungar\xc4\x83 a primit ordinul de a avansa peste Carpa\xc8\x9bi pentru a ataca for\xc8\x9bele sovietice \xc8\x99i pentru a a participa la construc\xc8\x9bia Liniei Prinz Eugen, l\xc4\x83s\xc3\xa2nd \xc3\xaen spate numai batalioane de paz\xc4\x83 ale frontierei. \xc3\x8en acest timp, deta\xc8\x99amentele de construc\xc8\x9bie ale Armatei I Ungare au primit misiunea de a edifica Linia Hunyadi.\n_START_SECTION_\nPreludiu\n_START_PARAGRAPH_\nLa 26 iulie trupele maghiare au abandonat Linia Prinz Eugen \xc8\x99i contrar ordinelor germane, trupele armatei s-au retras spre Linia Hunyadi pentru a-\xc8\x99i ap\xc4\x83ra propriul teritoriu,  instal\xc3\xa2ndu-se \xc3\xaen dispozitiv la \xc3\xaenceputul lunii august 1944. La 23 august \xc3\xaens\xc4\x83 Rom\xc3\xa2nia a ie\xc8\x99it din r\xc4\x83zboi, dou\xc4\x83 armate germane fiind cu aceast\xc4\x83 ocazie prinse \xc3\xaen capcan\xc4\x83 \xc3\xaen timp ce \xc3\xaencercau s\xc4\x83 se degajeze spre liniile amice ungare, iar la 9 septembrie Bulgaria s-a predat \xc8\x99i ea._NEWLINE_Pozi\xc8\x9biile Axei \xc3\xaen Balcani au devenit astfel de nesus\xc8\x9binut \xc8\x99i trupele ungare au stabilizat frontul de-a lungul Carpa\xc8\x9bilor. \xc3\x8en luna septembrie acestea erau deja retrase \xc3\xaen dispozitivul Liniei \xc3\x81rp\xc3\xa1d, \xc3\xaentr-o manevr\xc4\x83 executat\xc4\x83 sub acoperirea trupelor aflate \xc3\xaen Linia Hunyadi. De asemenea, forma\xc8\x9biunele de m\xc4\x83rime unui batalion l\xc4\x83sate la nivelul Liniei Sf\xc3\xa2ntul L\xc3\xa1szl\xc3\xb3 au \xc3\xaencetinit avansul sovietic, dup\xc4\x83 abandonarea Liniei Hunyadi.\n_START_SECTION_\nDep\xc4\x83\xc8\x99irea liniei\n_START_PARAGRAPH_\nPrima bre\xc8\x99\xc4\x83 a Liniei \xc3\x81rp\xc3\xa1d  a fost f\xc4\x83cut\xc4\x83 de c\xc4\x83tre trupele sovietice la sf\xc3\xa2r\xc8\x99itul lunii septembrie 1944, \xc3\xaen cadrul luptelor duse pentru Pasul Dukla._NEWLINE_Sovieticii au g\xc4\x83sit o cale de acces prin trec\xc4\x83torile l\xc4\x83sate deschise  de c\xc4\x83tre trupele rom\xc3\xa2ne, astfel c\xc4\x83 \xc3\xaen luna octombrie au intrat \xc3\xaen Transilvania \xc8\x99i au \xc3\xaenceput s\xc4\x83 avanseze de-a lungul Dun\xc4\x83rii, fiind gata s\xc4\x83 debu\xc8\x99eze \xc3\xaen C\xc3\xa2mpia Ungariei._NEWLINE_Dat fiind c\xc4\x83 la mijlocul lunii octombrie 1944 forma\xc8\x9biunile sovietice avans\xc3\xa2nd spre v\xc4\x83rsarea Dun\xc4\x83rii, ajunseser\xc4\x83 s\xc4\x83 flancheze prin zona sudic\xc4\x83 trupele ungare, acestea au executat retragerea general\xc4\x83 de pe aliniamentul r\xc4\x83mas al Liniei \xc3\x81rp\xc3\xa1d, ceea ce a permis \xc8\x99i avansul trupelor ruse dinspre nord-est.\n_START_SECTION_\nValorificare turistic\xc4\x83\n_START_PARAGRAPH_\nPentru Ucraina, existen\xc8\x9ba elementelor fostei Liniei \xc3\x81rp\xc3\xa1d reprezint\xc4\x83 \xc3\xaen acest moment o resurs\xc4\x83 turistic\xc4\x83, fiind creat\xc4\x83 ruta turistic\xc4\x83 de istorie militar\xc4\x83 cu acela\xc8\x99i nume. Astfel \xc3\xaen Transcrapatia, unul dintre punctele semnificative de atrac\xc8\x9bie ale turismului cultural a ajuns s\xc4\x83 \xc3\xael constituie sistemul de bunc\xc4\x83re ale Liniei \xc3\x81rp\xc3\xa1d, de l\xc3\xa2ng\xc4\x83 Verhnea Hrabivn\xc3\xae\xc8\x9bea. _NEWLINE_Relevan\xc8\x9ba turistic\xc4\x83 a structurilor antropice supravie\xc8\x9buitoare ale fostei linii defensive este crescut\xc4\x83 actual de procesele carstice, care procese au dus la crearea \xc3\xaen unele dintre cazemate sau bunc\xc4\x83re, de speleoteme de picurare (stalactite sau stalagmite) \xc8\x99i de prelingere gravita\xc8\x9bional\xc4\x83 (p\xc3\xa2nze, sau draperii). \xc3\x8en Rom\xc3\xa2nia, exist\xc4\x83 unui sit apar\xc8\x9bin\xc3\xa2nd fostei Linii \xc3\x81rp\xc3\xa1d \xc3\xaen zona Ghime\xc8\x99ului care amelioreaz\xc4\x83 valoarea peisajului cultural local, cresc\xc3\xa2ndu-i astfel valoarea din punct de vedere al turismului negru.'